**ESK üldkogu, üldkoosolek 16. juunil 2018** Piirissaarel

Algus kl 11.15 Piirissaarel.

Kohale on registreerunud ESK liikmessaartest 12 saare esindajad 19st. Piirissaare esindaja Valentina Aman registreerus kell 13 30 ja osales siis hääletamistel.

ESK põhikirja punkt 13 ja punkt 22 alusel tekkinud hääletusõigusega on esindatud 12 liikmessaart ja kohal on esindajad: Saaremaa – Leo Filippov, Hiiumaa (Tõnu Otsason), Abruka (Rein Lember), Vahase (Arvi Prei), Ruhnu (Riina Kaljulaid), Piirissaare (Valentina Aman), Vilsandi (Hillar Lipp), Pakri saared (Jana Stahl), Vormsi (Anu Streng), Prangli (Terje Lilleoks), Albert Rossmann (Aegna), Svea Aavik (Manija). Hääleõiguslike registreerunute nimekiri lisatud protokollile originaalis (lisa 1).

Kvoorum ESK üldkogu läbiviimiseks on olemas. (Vastavalt põhikirja punkt 20 peavad kohal olema vähemalt pooled liikmessaarte volitatud esindajad). ESK üldkoosolek on otsustusvõimeline.

**Üldkoosoleku rakendamine**

Üldkoosoleku juhatajaks valiti Leo Filippov Protokollijaks valiti Svea Aavik Häältelugemise komisjoni valiti: esimees Terje Lilleoks, liikmed Rein Lember, Ants Streng

**Päevakorra kinnitamine**

Päevakorra täpsutamiseks tehti ettepanek (Riina Kaljulaid ja Rein Lember): Seoses olukorraga, et kohal on vähem kui 2/3 liikmessaarte esindajaid, jätta ära esialgses päevakorras olnud punkt 3 - Põhikirja muudatused, arutelu ja otsustamine. Põhikirja punkti 23 alusel üldkogu ei saaks põhikirja muudatusi kinnitada, kuna selleks on vaja vähemalt 2/3 üldkogu liikmete kohaolekut ja hääli. Põhikirja muudatused asendada aruteluga muudatuste ettepanekute üle päevakorra lõpus.

**Otsus**: Jätta päevakorrast välja esialgne punkt 3 ( Põhikirja muudatused, arutelu ja otsustamine) ning asendada see põhikirja muudatusettepanekute aruteluga päevakorra lõpus, kui selleks aega jääb enne praamile minekut. Kinnitada järgmine päevakord:

Päevakord:

1. ESK tegevuse ja majandusaasta 2017/2018 kokkuvõte:
   1. Tegevusaruanne ja raamatupidamise aruanne, eestseisuse esimees Leo Filippov.
   2. Aruannete kinnitamine.
2. ESK tegevuskava järgmiseks tegevusaastaks ja selle kinnitamine.
3. ESK osalemine rahvusvahelises koostöös ja ühisprojektides.
   1. ESIN võrgustikus teavitus ja koostöö.
   2. Osalemine rahvusvahelises YENESIS projektis.
4. ESK eestseisuse / juhatuse ja eestseisuse esimehe valimine.
5. ESK liikmemaksude otsustamine.
6. ESK järgmise üldkogu koha ja aja otsustamine.
7. Põhikirja muudatusettepanekute arutelu.
8. Kohalalgatud küsimused.

**Päevakorra rakendamine**

1. ESK tegevuse ja majandusaasta 2017/2018 kokkuvõte.
   1. Tegevusaruanne ja raamatupidamise aruanne, eestseisuse esimees Leo Filippov.

Tegevusaruande koostamise aluseks on ESK strateegiline tegevuskava aastani 2020. Kirjalik kokkuvõte on lisatud protokollile originaalis (lisa 2). Olulisemad punktid kokkuvõttes:

- ESK suutis mitmete aastate selgitustöö tulemusel viia kolm saart Aegna, Naissaare ja Väike-Pakri püsiasustusega väikesaarte nimekirja. ESK-le mitmes olulises seaduspunktis muutis Riigikogu püsiasustusega väikesaarte seadust (väikesaarte nimistusse nimetamise kord, püsiasustusega väikesaare mõiste tähendus, saare üldkogu regulatsioon, muudatused transpordi valdkonnas). Seaduseelnõu 493 SE algatas rahandusministeerium. ESK poolt esitatud ettepanekutega olulistes punktides ja seisukohtadega ei arvestatud. Üheks tulemuseks võib lugeda seda, et ESK ettepanekul jäi seaduses see mõte välja, milles nõuti väikesaarel sissekirjutust 2-l erineval aadressil. Näiteks seoses Osmussaarega, kus on ainult 1 aadress elamise registreerimiseks. Muudetud seaduse järgi ei ole saarvaldades enam kohustust saare üldkogu korraldamisele kaasa aidata. Tõdeme jätkuvat ohtu, et riikliku halduskorralduse tsentraliseerimise suurenemisega võivad väikesed saarvallad ikkagi kaduda. Juhul kui nii läheb, siis praegu säilinud kolmel väikesel saarvallal (Ruhnu, Kihnu, Vormsi) ei ole üldkogu toimumise kogemust. Saare üldkogu läbiviimise vajaduse ilmnemisel on siis kogukonnal kogemuse puudumise tõttu seda keeruline ellu kutsuda.

-ESK aitas kaasa seaduseelnõu vastuvõtmisele, milles lubatakse väikesaartel inimeste veoks kohandatud veoautokastis inimesi vedada turismi ja puhkemajanduse eesmärgil. Vastasel korral oleks turismi ja puhkemajanduse edenemine väikesaartel pärsitud.

Terje Lilleoks kommenteeris: Vaatamata saadud soodustusele tuleb väikesaarel ikkagi veoauto omanikul seaduse järgi maanteemaks ära maksta.

Leo Filippov: ESK ei olnud sellisest olukorrast informeeritud. Varem toiminud kaasamine ja teabevahetus ESK liikmeskonna ning partnerite vahel ei toimi enam nii hästi. Kaasamisel on eesmärgiks, et kui omavalitsused said mingist väikesaari puudutavast seadusemuudatuse tulekust teada, siis teavitati sellest ka ESK-d. Mõte on selles, et ühises probleemis seljad koos hoida ja koostöös lahendusi leida.

Leo Filippov: Parema omavahelise suhtlemise võimaldamiseks kavandasime kord ESK Facebooki, mis ei hakanud paraku huvi puudusel tööle. Põhjus võib olla selles, et aktiivsed inimesed on niivõrd hõivatud, et nad ei suuda kogu informatsioonitulva haarata. Edasimõtlemise koht on, et kas minna Facebookiga teemaga edasi või mitte?

- Tunnetame ESK-s vajadust rohkem noorte kaasamiseks. Kunagi töötas noorte grupp Vormsi noored eestvedamisel. Võibolla saaks nüüd Ruhnu baasil noortegrupi uuesti rakendada?

-ESK strateegilisse tegevusse lisandub täiesti uus punkt. Senised strateegilised partnerid ESK-le olid maavalitsused, mida aga ei ole haldusreformi tulemusel enam olemas. Uus juhatus peab hakkama otsima koostöövõimalust uute tekkinud omavalitsustega ja leidma uusi koostööpartnereid.

Praegu on ESK-l kehtiv strateegiline koostöölepe keskkonnaametiga. Kontaktisik Kaja Lotman on nõuniku ametipositsioonil ja on alati meiega kaasa mõelnud ning kaasanud keskkonnaametnikke. Nii on see liin keskonnaametiga töötanud hästi.

- ESK-le on teinud Eesti kultuuriseltside ühendus (EKÜ) ettepaneku astuda nende liikmeks. Oleme juhatuses seda arutanud. ESK-l on keeruline selles ühenduses osaleda ja nende liikmemaks on küllaltki suur. Ollakse on huvitatud, et teeksime nendega koostöölepingu. Koostööleping on praegu ettevalmistamisel.

- ESK liikmeskond on muutumas ja uuel juhatusel tuleb ühenduse liikmeskond täpsustada. Positiivne on, et eelmisel aastal liitus juurde üksikliige Kihnust, Egon Vohu, kes on valitud Kihnu volikogu liikmeks väga suure häälte arvuga. Kihnu Vald ise on esitanud aga ESK-st väljaastumise avalduse. Kihnu Kultuuriruum MTÜ on endiselt ESK liige. Vajalik on leida rohkem võimalusi liikmetega suhtlemiseks ja kaasamiseks koostöösse. ESK-s jätkasime endiselt suunda, et liikmed oleksid eelkõige saarte püsielanikud ja saartel asuvad MTÜ-d.

- Kaastöönõukogu ja teematöörühmad. Uus juhatus saab võtta need teemad uuesti ette.

Sisuliselt on töötanud seadusandluse töörühm Mark Soosaare vedamisel ja energeetika töörühm Ülo Kase vedamisel. Nende teemades suudame arengutes kaasa rääkida ja ettepanekuid esitada. Egon Vohu eestvedamisel on ESK-s juurde moodustatud hariduse töörühm.

-Probleemiks on olukord, et info liikumine ESK-sse valdade poolt on vähenenud. See on vähendanud mõlemapoolset kaasatust ühiste saareliste probleemide lahenemisel.

Terje Lilleoks täiendas näitega: Seoses koolieelse alushariduse muutumisega kohustuslikuks tekib meil küsimus, kuidas seda väikesaartel korraldada. Kui ei ole saarel lasteaeda – mis siis saab? Oleneb ka sellest, et kui teravalt seda nõuet järgima hakatakse.

Anu Streng kommenteeris: Eelkõige on see kohustus riigile. Seega peaks riik looma tingimused, andma palga jne. antud nõude täitmiseks.

Leo Filippov: Selle teemaga peaks tegelema hakkama moodustuv ESK hariduse töörühm.

-Info liikumine ESK listis. Tehtud on ettepanek ja seda ka arutatud, et ESK üldinfo suhtluslisti kõrvale teha juurde ainult ESK liikmetele suhtluslist. Selles toimuksid ainult ühenduse liikmete omavahelised temaatilised arutelud. Suurde üldlisti saadetakse siis laiemaks avalikuks teadmiseks töörühmade ja teemade üldistused või kokkuvõtted. ESK liikmete listi kaudu on kergem hallata ka liikmemaksude laekumist ja liikmetevahelist koostööd.

Raamatupidamise aruanne. ESK raamatupidaja vabatahtlikkuse alusel Kaia Eelma ei saanud seekord üldkogule tulla. Leo Filippov tutvustas aruannet. Kirjalik kokkuvõte lisatud originaalis protokollile (lisa 3). ESK rahaline seis on rahuldav, arvel on 9640 €, sellest kohustusi 5000 € (eraldis riigieelarvest). Liikmemakse laekus eelarveaastal valdadest koos partner-toetustega 1310 €. Aruandeaasta tulem on 170 €. Kuna tululaekumised on ebaühtlased ja sageli ettearvamatud, siis on stabiilset eelarvet tegevusaastale keeruline koostada. Parandamist vajab liikmemaksude laekumise korraldamine ja tegevuseelarve koostamine.

1.2.Aruannete kinnitamine

**Otsus**: Kuulanud ära ettekanded ja kommentarid otsustati tegevusaruanne ja raamatupidamise aruanne kinnitada.

Hääletusel 11 poolthäält, vastu ja erapooletuid ei ole.

1. ESK tegevuskava järgmiseks tegevusaastaks ja selle kinnitamine.

Ülevaate tegi Leo Filippov, tutvustades juhatuse ja liikmeskonna vajalikke tegevusi ESK suutlikkuse ja mõju paranemiseks. Ettepanek on aluseks võtta kehtiv ESK strateegiline tegevuskava aastani 2020. Uus juhatus otsustab aasta tegevuste rõhuasetused, kuid kogu aeg tuleb silmas pidada suuremat tervikpilti, et saaks edasi liikuda ESK strateegilises sihis, püüdes täita ESK missiooni ja visiooni.

**Otsus**: Tegevuskava aluseks võtta ESK strateegilise tegevuskava aastani 2020. Antud tegevuskava on kättesaadav ESK veebilehel [www.saared.ee](http://www.saared.ee) Uus juhatus otsustab tegevus-fookused uueks aastaks.

Hääletusel 11 poolthäält, vastu ja erapooletuid ei ole.

1. ESK osalemine rahvusvahelises koostöös ja ühisprojektides.
   1. ESIN võrgustikus teavitus ja koostöö.

Ülevaate võrgustikuga koostööst teeb Leo Filippov, kes on üheks kontaktisikuks ESKs antud rahvusvahelises võrgustikus. ESK on ESINi (European Small Islands Federation) koostöövõrgustiku liige ([www.europeansmallislands.com](http://www.europeansmallislands.com)) aastast2001 ja maksab osalemise eest liikmemaksu 250 € aastas. Seni on seda osalemist toetatud rahvusvahelise suhtlemise sihttoetusena siseministeeriumi poolt Hiiu maavalitsuse kaudu. Haldusreformi tulemusel on Hiiu maavalitsus tegevuse lõpetanud. Praegu ei ole veel selge, et kuidas antud sihttoetus edaspidi laekuma hakkab. Kaalumisel on võimalus Saaremaa valla kaudu.

ESIN võrgustikus on ühise suhtlemise keeleks inglise keel. Probleemiks on ESKs, et praegu ei ole liikmeskonnas leitud piisava inglise keele oskusega inimesi, kelle huvi ja tehnilised võimalused võimaldavad ning on piisavalt ajaressurssi kaasamiseks koostöösse ESINiga. Toimuvad igakuulised e-koosolekud. Seetõttu on osalemine ESINi e-koosolekutel kujunenud pigem informatsiooni saamiseks Euroopa saarte rahvusvahelisest koostööst. Sisuline koostöö on aga kujunenud ESINi saarte energeetika teemadega Ülo Kase eestvõttel, kes on ESK energeetika töörühma vabatahtlik juht. Selles valdkonnas on ESK piisavalt hästi informeeritud ja kaasatud rahvusvahelisse saarte energeetikaalasesse koostöösse. Nii osalesid Ülo Kask ja Leo Filippov 2017 a sügisel Põhja-Šotimaal Orkney saarestikus ESINi üldkoosolekul, kus oli peateemaks väikesaarte energeetika perspektiivid. Sellest kohtumisest hakkaksid edenema mitme koostööprojekti ideed, sh YENESIS projekt noorte tööhõive suurendamiseks saartel rohemajanduse valdkonnas. Antud projekti on kutsutud osalema ka ESK.

Paraku jäävad mitmed koostöövõimalused veel ESK poolt kasutamata. Näiteks ettevõtluse ja noortele suunatud projektid. Võimalik on, et loodetavasti käivituva YENESIS projekti abil leiame uusi keeleoskajaid ESK rahvusvahelisse suhtlusringi.

Üldkogu võttis antud info teadmiseks. Uue juhatuse teemaks jääb, et kuidas ESINi võrgustikus osalemise suutlikkust parandada.

3.2. Osalemine rahvusvahelises YENESIS projektis.

Leo Filippov tutvustas ettevalmistatavat YENESIS-e (Youth Employment Network for Energy Sustainability in Islands - Energeetiliselt jätkusuutlikel saartel noorte tööhõive võrgustik) projekti. Projekti kavandatav kestus 40 kuud, ligi 3 aastat. ESK on kaasatud üheks projektipartneriks. Rõhuasetus on noortele töötutele vanuses 25-29, kaasatakse ka 15-19 aastased. Projektis on eesmärgiks luua noortele tööperspektiivi ja kaasata noori rahvusvahelisse õppeprogrammi rohemajanduse 4-jas valdkonnas: taastuv energia, energiatõhusus, säästev turism ja liikuvus / transport. Projektiga teadvustatakse saartel rohemajanduse valdkonnas võimalikke arenguid ja töökohti. Projekti juhtpartneriks on Küprose Energia Agentuur ja kaasatakse 9 partnerit peamiselt EL lõunariikide saartelt.

ESK omaosaluse suuruseks kujuneb 28000 eurot. Omafinantseerimise summa on kavas kokku saada koostöös omavalitsustega kelle haldusalas on saared. Toimunud on eelläbirääkimised Saaremaa Vallaga ja Saaremaa Arengukeskusega, keda on kavas kaasata kohapealse partnerina. Selle projektiga saab ESK üles ehitama hakata koostööd saarvaldadega ja uute valdadega, sest tööhõive suurendamine ja töökohad saartel on oluline ühishuvi kõigi osapooltega. Projektis osalemine on väga tõsiseks väljakutseks ESK-le, kuid eeldatavad tulemused on seda väärt ja püüame parandada ESK projektisuutlikkust.

Riina Kaljulaid tõdeb, et kindlasti tasub selles projektis osaleda, kaasata omavalitsused ja leida saartega seotud noored osalema.

Leo Filippov mainis, et kaasamisettepanekuga tuleb pöörduda kõigi saarte omavalitsuste poole, et nad toetaks osalemist omapoolse rahalise panusega. ESK eelarves on broneeritud 5000 € projekti omaosaluseks.

**Otsus**: Osaleda rahvusvahelises YENESIS projektis, püüdes kaasata kõiki ESK liikmessaari ja tehes koostööd saari haldavate omavalitsustega ning teemaga seotud riigiasutustega. Leo Filippovil koos ESK energeetika töögrupi juhi Ülo Kasega jätkata tegevust projektis osalemiseks ja vajaliku kaasfinantseeringu leidmiseks.

Hääletusel 12 poolthäält, vastu ja erapooletuid ei ole.

1. Eestseisuse / juhatuse ja eestseisuse esimehe valimine

Enne valimisprotseduure toimus arutelu ettepaneku üle, et juhatuse tegevus oleks efektiivsem, kui juhatuses on esindatud erinevate mastaapidega saared - suursaared, keskmised ehk saarvallaga saared ja päris pisikesed saared.

Põhikirja punkt 21.2 alusel valitakse eestseisus kolmeks aastaks. Töötava eestseisuse volituste aeg, mis otsustati 10.okt. 2015 üldkogul Hiiumaal, on läbi.

Üldkoosolekule esitati eestseisuse liikmekandidaadid, kes kinnitasid oma nõusolekut kandideerida.

Kinnitati valimisnimekiri järgmises loetelus: Arvo Kullapere (Vilsandi), Riina Kaljulaid (Ruhnu), Jana Stahl (Väike-Pakri), Leo Filippov (Saaremaa), Mark Soosaar (Manija).

Salajaseks hääletuseks jaotati välja 12 hääletussedelit. Hääletussedelile tuleb märkida kuni kolm valimisnimekirjas oleva isiku nime. Valituks osutuvad kolm kõige rohkem hääli saanud kandidaadid.

Hääletamisprotseduurid viib läbi häältelugemise komisjon. Häältelugemiseks laekusid tagasi kõik väljajagatud 12 hääletussedelit. Hääletamistulemused tegi teatavaks komisjoni esimees Terje Lilleoks.

**Otsus**: Kinnitada häältelugemise protokoll. Eestseisuse liikmeks valida:

Riina Kaljulaid (ik 46504250010), Jana Stahl (ik 46802230246),

Leo Filippov (ik 35011130016)

Hääletusel 12 poolthäält, vastu ja erapooletuid ei ole.

Äsjavalitud kolmeliikmeline eestseisus valis põhikirja §24 alusel endi hulgast esimehe. Eestseisuse esimeheks valiti Riina Kaljulaid, ESK liige Ruhnu saarelt.

1. ESK liikmemaksude otsustamine.

Toimus arutelu seniste liikmemaksude suuruse ja laekumiste üle. Haldusreformi tulemusel on hulk väikesi omavalitsusi, kes on ESK-d toetanud liikmena või partnerina, oma tegevuse lõpetanud. Seetõttu tuleb muutunud oludes ESK-l läbi mõelda edaspidine eelarve kujunemise mudel. Arutelu tulemusel ja seoses suuremate omavalitsuste tekkimisega otsustati suurendada omavalitsuste liikmemaksu ja partnerluslepingu korral partnerlustoetust. Leiti, et MTÜ-d saartel on väikese liikmeskonnaga ja väikese finantssuutlikkusega, mistõttu nende liikmemaksu koormust ei suurendata.

**Otsus:** Kehtestada liikmemaksuks

Omavalitsus 200.- eurot aastas;

Füüsiline isik 10.- eurot aastas;

MTÜ 20.- eurot aastas.

Hääletusel 12 poolthäält, vastu ja erapooletuid ei ole.

1. ESK järgmise üldkogu koha ja aja otsustamine.

Toimus arutelu ja tehti ettepanek viia järgmine suvine ESK üldkogu läbi Prangli saarel maikuus 2019.a. Prangli saare esindaja Terje Lilleoks oli ettepanekuga nõus. Alternatiivina kaaluti üldkogu toimumist Kõinastu laiul, kus saarevanem oli varem näidanud valmisolekut vastu võtta ESK üldkogu.

**Otsus:** Järgmine suvine ESK üldkogu läbi viia Prangli saarel maikuus 2019.a. Toimumise kuupäev täpsustub koostöös Prangli kogukonnaga ja Viimsi vallaga.

Hääletusel 12 poolthäält, vastu ja erapooletuid ei ole.

1. Põhikirja muudatusettepanekute arutelu.

Toimus lühike arutelu seni laekunud muudatusettepanekute teemal. Viimasel poolaastal on põhikirja muutmiseks tehtud olulisi ja vähemolulisi muudatusettepanekuid erinevate liikmete poolt. Muudatuste vajalikkus ja edaspidine mõju on vaja põhjalikult ning vastutustundega läbi arutada. Lahkuv juhatus ei ole jõudnud üksmeelele esitatud muudatuste argumenteerituse ja mõju ulatuse osas.

Arutati ettepanekut (Jana Stahl), milles sooviti järgida ESK eestseisuse / juhatuse moodustamisel põhimõtet, et eestseisusesse / juhatusse saaks esindaja nii suurtelt saartelt, omavalitsusega väikesaartelt ja ka neilt väikesaartelt, mis kuuluvad suurema omavalitsuse haldusalasse. See oleks lihtsamini teostatav suurema ehk vähemalt 5-liikmelise juhatusega.

Kõlama jäid erinevad seisukohad.

Paraku ei ole antud üldkogul osalemas kõiki neid, kes on muudatusettepanekuid teinud, et oma ettepanekuid argumenteerida. Seetõttu ei peetud seekord vajalikuks rohkem muudatus-ettepanekutesse süveneda.

**Otsus**: Uus eestseisus kutsub sügisel kokku erakorralise üldkogu, põhikirja p.18 alusel, et põhikirja muudatusettepanekuid põhjalikult arutada, kaaluda ja siis hääletada. Erakorralisele üldkogule eelnevalt saadab eestseisus välja päevakorra ja põhikirja muudatusettepanekud, mis on seni esitatud, millest on ka varem juttu olnud aga laiemale arutelule ei ole jõudnud.

1. Kohalalgatud küsimused.

Kohalalgatud küsimusi ei olnud eelnevalt esitatud. Lähenema hakkas parvlaeva „Koidula“ väljumise aeg kell 17:30 Piirissaarelt Laaksaare sadamasse mandril. Osustati antud päevakorrapunkti mitte avada ja sulgeda ESK üldkogu Piirissaarel.

Piirissaarel ESK üldkoosoleku lõpetamine kell 14:20

Protokollija: Svea Aavik /*allkirjastatud digitaalselt*/

Koosoleku juhataja: Leo Filippov /*allkirjastatud digitaalselt*/

Protokolli lisad originaalis:

1. Hääleõiguslike osalejate nimekiri
2. ESK tegevusaruanne
3. ESK raamatupidamise aruanne